Helsingin ranskalais-suomalainen koulu

Helsingin ranskalais-suomalainen koulu on Suomen valtion ylläpitämä erikoiskoulu, jossa noudatetaan suomalaista opetussuunnitelmaa painotetulla ranskanopetuksella vahvistettuna. Kouluun kuuluvat esikoulu, peruskoulu, lukio sekä samassa rakennuksessa toimiva Ranskalaisen koulun ystävät ry:n ylläpitämä yksityinen leikkikoulu.

Historia

Koulun perusti ranskalainen Catherine Servé, jonka aloittaman yksityisen ranskankielisen leikkikoulun jatkoksi perustettiin vuonna 1947 yksityinen alkeiskoulu. Alkuvuosina se toimi eräässä vanhassa puutalossa Kaivopuiston reunassa Puistokatu 4:ssä. Vuonna 1956 samaan yhteyteen perustettiin yksityinen ranskalais-suomalainen yhteislyseo. Suomen valtio on omistanut koulun vuodesta 1977, jolloin koulu myös siirtyi osaksi peruskoulujärjestelmää. Ranskan valtio on tukenut koulua alusta saakka.

Vuonna 1956 koulun ensimmäinen oma talo rakennettiin Eiraan Laivurinkadulle, ja myöhemmin lisätiloja saatiin Töölön Arkadiankadulta, jonne muuttivat koulun yläaste ja lukio tilojen käydessä ahtaaksi. Vuonna 1994 koulu muutti nykyisiin tiloihinsa Munkkivuoreen.

Nykyisen koulurakennuksen vanhan osan on suunnitellut arkkitehti Toivo Korhonen ja se valmistui vuonna 1959 silloisen Munkkivuoren yhteiskoulun käyttöön. Koulun 1990-luvulla rakennetun uudemman osan on suunnitellut arkkitehti Aarne von Boehm.

Keväällä 2020 ranskalais-suomalaisessa koulussa sattui tulipalo, jonka seurauksena koulun vanhemmalle puolelle levisi terveydelle haitallista savua ja nokea. Vanha puoli suljettiin käytöltä remontin valmistumiseen saakka. Lukio ja alakoulu siirtyivät väistötiloihin toimistotaloon Laajalahdentie 23:een, jossa he oletettavasti opiskelevat vuoden 2023 syksyyn saakka.

Koulu tänään 

Koulun menot katetaan valtion varoista. Lisäksi Ranskan valtio maksaa muutaman opettajan palkkauksen. Nämä ovat syntyperäisiä ranskankielisiä ja antavat opetusta ranskaksi. Opetussuunnitelman mukaan oppilas saa 14 vuotta kestävän koulunkäyntinsä aikana noin 40 prosenttia koko opetuksestaan ranskaksi. Ranskan kieli painottuu opetuksen alkuvaiheeseen ja vähenee opintojen edistymisen myötä.

Koulun oppilailla on hyvät mahdollisuudet opiskella erittäin laajaa kielivalikoimaa. Opetus on ainakin lukiossa hyväntasoista, sillä esimerkiksi STT:n keväällä 2020 tekemän lukiovertailun mukaan, jossa lukio sijoittui pienten lukioiden luokassa valtakunnallisesti toiseksi, oppilaiden osaaminen kehittyy selvästi keskimääräistä paremmin lukion aikana. Vuonna 2017 sisäänpäässeiden lukiolaisten yläkoulun todistuksen keskiarvo oli keskimäärin 8,19 ja lukion aikana kevään 2020 ylioppilaskirjoitusten arvosanojen perusteella kehittymistä arvioitiin tapahtuneen keskimäärin +0,97 arvoluvun verran. 

Vuonna 2018 HRSK:n lukiossa oli 171 lukiolaista. Lukioon haetaan yhteishaussa yleislinjalle tai eritystehtävälinjalle. Yleislinjalle valituksi tuleminen edellyttää A-ranskan arvosanaa päättötodistuksessa ja eritystehtävälinjalle valituksi tuleminen kielikokeen suorittamista. Hakijat valitaan molemmille linjoille lukuaineiden keskiarvon perusteella.
 
Lisäksi Ranskan opetusministeriö myöntää ylioppilastutkinnon koulussa suorittaneille DELF-diplomin, joka oikeuttaa opiskelemaan ranskalaisissa yliopistoissa samoin oikeuksin kuin Ranskassa yo-tutkinnon suorittaneet.

Koulu sijaitsee nykyisin Munkkivuoressa sijaitsevassa koulurakennuksessa ja sen oppilasmäärä on lähes tuhat. Esikouluun ja perusopetukseen haetaan kielikokeella. Koulu on maksuton.

Tunnettuja alumneja 

 Aleksi Barrière, ohjaaja-dramaturgi ja kirjailija
 Irina Björklund, näyttelijä
 Michel Budsko, näyttelijä
 Kanerva Cederström, ohjaaja
 Minna Haapkylä, näyttelijä
 Juha Höykinpuro, luontokuvaaja
 Vesa Hämes, näyttelijä
 Juhani Härmä, ranskan kielen professori HY
 Elias Kajander, koripalloilija ja lakimies
 Heli Kajo, laulaja ja lauluntekijä
 Nathalie Lahdenmäki, keramiikkataiteilija
 Kuutti Lavonen, taiteilija, professori
 Joni Malmi, lumilautailija, toimitusjohtaja
 Oskari Martimo, muusikko
 Christian Moustgaard, musiikkialan vaikuttaja
 Tuomas Muraja, toimittaja, yhteiskunnallinen vaikuttaja
 Kaius Niemi, päätoimittaja (Helsingin Sanomat)
 Lena Näre, sosiologian professori HY
 Sakari Oramo, kapellimestari
 Vilppu Kiljunen, oopperaohjaaja
 Antti Satuli, suurlähettiläs
 Mikko Kautto, toimitusjohtaja
 Katja Toivola, jazzmuusikko
 Penna Urrila, ekonomisti
 Pihla Viitala, näyttelijä
 Tuomas Vimma, kirjailija
 Niilo Kauppi, tutkimusprofessori, Jyväskylän ja Strasbourgin yliopisto
Linnea Leino, näyttelijä
Marius Laiho, näyttelijä
Gracias, muusikko, näyttelijä
Nosh A Lody, jalkapalloilija
Jeremie, muusikko, jalkapalloilija
David Ramadingaye, jalkapalloilija
Fatim Diarra, poliitikko
Satu Teerikangas, professori, UTU
Julianna Borsos, KTT
Laura Mikkola, pianisti
Sami Torstila, professori
Kai Meriluoto, jalkapalloilija
Matti Peltola, jalkapalloilija

Katso myös
Kansainvälinen koulu

Lähteet 
 Helsingin ranskalais-suomalainen koulu / Lycée Franco-Finlandais  d'Helsinki 1956-1981 (matrikkeli). 1981
 Koulun vuosikertomukset
 Koulun kotisivut

Viitteet

Aiheesta muualla 

 Ylen Elävä arkisto: Koulutie Helsinki-Pariisi

Helsingin lukiot
Helsingin peruskoulut
Kansainväliset koulut
Munkkiniemi